Felipe Paullier. Felipe Paullier – urugvaylik siyosatchi hamda shifokor. 2023-yilning 27-oktyabridan Birlashgan Millatlar Tashkilotining yoshlar masalalari boʻyicha oʻrinbosari, Yoshlar ofisi rahbari. BMT tarixidagi eng yosh rasmiy lavozim egasi hisoblanadi. Turli yillarda Urugvaydagi mahalliy lavozimlarda faoliyat yuritgan. Hayoti. Felipe Paullier 1991-yilning 26-yanvar kuni Urugvayning poytaxti Montevideo shahrida tugʻilgan. Shahardagi oʻrta maktablarning birida tahsil olgach, Universidad de la República oliygohining tibbiyot fakultetiga oʻqishga qabul qilingan. Magistrlik darajasini Universidad Católica del Uruguay universitetining biznes boshqaruvi yoʻnalishi boʻyicha olgan. Faoliyati. Urugvay. Dastlab faoliyatini 2012-yilda BdBeq CRO klinik tadqiqot tashkilotida ilmiy yordamchi sifatida boshlaydi. 2015-16-yillarda Urugvay Sogʻliqni saqlash vazirligida amaliyotchi boʻlib xizmat qilgan. Shu bilan birgalikda, 2010-yildan 2015-yilgacha parallel ravishda Montevideo shahri sudida maslahatchi sifatida ham ishlagan. 2015-yilda Montevideo shahri meri oʻrinbosari etib tayinlangan. U bu lavozimda 2020-yilgacha faoliyat olib borgan. Shuningdek, 2020-yildan Urugvay Milliy yoshlar instituti direktori lavozimida ishlab kelmoqda. BMT. 2023-yilning 27-oktyabr kuni Birlashgan Millatlar Tashkiloti bosh kotibi António Guterres Felipe Paullierni BMT bosh kotibining yoshlar masalalari boʻyicha oʻrinbosari lavozimiga tayinlanganini eʼlon qilgan. Shuningdek, bu lavozim bilan birgalik BMTning Yoshlar ofisi rahbari sifatida ham ish boshlashi maʼlum qilingan. Shu yilning 1-dekabr kunidan oʻz faoliyati rasman boshlagan. Belgiyaga tashrif. Felipe 2024-yilning 11-oktyabr kuni Birlashgan millatlar tashkilotining oziq-ovqat va qishloq xoʻjaligi tashkilotining Brussel shahridagi vakolatxonasida rasmiylar bilan uchrashuv oʻtkazgan. Oziq-ovqat tashkilotining navbatdagi uchrashuviga Belgiyadan ham delegatlar ishtirok etishlari masalalarini koʻrib chiqqan. Oʻzbekistonga tashrif. Felipe Paullier 2025-yilning may oyida Toshkent shahriga yoshlar masalalari yuzasidan tashrif buyurgan. Dastlab, Yoshlar ishlari agentligi direktori Alisher Saʼdullayev bilan Oʻzbekistondagi yoshlar bilan ishlash tizimi boʻyicha uchrashuv oʻtkazgan. 15-may kuni Toshkentda Raqamli „yashil“ tashabbuslar Global yoshlar festivalida ishtirok etgan. 16-may kuni Oliy Majlis Senatida Senat raisi Tanzila Norboyeva bilan Oʻzbekiston-BMT hamkorligi yuzasida uchrashuv oʻtkazgan. Mukofotlari. Felipe Paullier 2025-yilning fevral oyida Georgetown universitetining „Global Competetiveness Leadership“ (GCL) xalqaro dasturi tomonidan „GCL 2025 Impact Award“ mukofoti bilan taqdirlangan.